钦定古今图书集成/历象汇编/庶征典/第145卷 > 《梦殿上有禾判》阙名
## 钦定古今图书集成/历象汇编/庶征典/第145卷 > 《梦殿上有禾判》阙名

乙梦太极殿上有禾三穗，跳而取之，得中穗。其友贺云：“中台之象。” 人告其妖。

执古以道，格人其经，拾而或逾，动则奚轨。乙位居尧
岳，名列汉藩，拥百姓之寄，乘六梦之吉。朱门雄雄，虚
受冠盖；翠楼奕奕，旁注烟霄。同唐叔之得禾，身居大
殿；异张华之《博物》，勿践中台。觉后成空，赖功曹之来
贺；失而复得，允蔡茂之高班。夫何妖哉？古则有矣。告
人无识，其若是乎？